Luksustøj til en brøkdel af prisen er noget, der dur. Det må være konklusionen ovenpå dagens second hand-marked Mega Kup, hvor private kan tømme tøjskabet og sælge deres brugte luksustøj. Markedet blev lørdag afholdt i Gigantium i Aalborg for anden gang. Første gang var i april. Laura Ladefoged er en af sælgerne, som har lejet en stand for at sælge ud af garderoben. - Vi var her, da de åbnede, hvor vi solgte rigtig meget, så vi tænkte, at vi ville gøre det en gang til. Så håber vi, at det giver lige så godt denne gang, siger Laura Ladefoged, der er kørt fra Hadsund for at være med til Mega Kup. Ofte er det helt nyt eller næsten ubrugt tøj, man kan finde ved Mega Kup. Og der er flere fordele ved at spendere pengene på second hand-markedet. - Second hand-tøj er både godt for miljøet og for pengepungen. Og for sælgerne er det en rigtig god måde at få solgt noget af det, de ikke har fået brugt, siger Henriette Iversen, der er administrator for Mega Kup. Sidst Mega Kup var i Aalborg, var der knap tusind besøgende inklusiv sælgere.
Nedsat tøj lokkede masser af nordjyder forbi second hand-markedet Mega Kup.